बृहद्रथ मौर्य
शतधन्वन का पुत्र बृहद्रथ मौर्य साम्राज्य का अन्तिम शासक था। उसका शासन १८७ ईसापूर्व से १८० ईसापूर्व तक था। वह भी बौद्ध धर्म का अनुयायी था। उसके अपने ही सेनापति पुष्यमित्र ने बृहद्रथ की हत्या कर दी और एक नए राजवंश का उदय हुआ जिसे शुंग राजवंश कहते हैं। जब बृहद्रथ राजा बना, उस समय मौर्य साम्राज्य की राजधानी पाटलिपुत्र ही थी किन्तु अशोक के समय मौर्य साम्राज्य का जितना विस्तार था उसकी तुलना में बृहद्रथ का साम्राज्य बहुत छोटा हो गया था। "एक महत्वपूर्ण विवरण सिलोनी बौद्ध ग्रंथों द्वारा दिया गया है, जिसमें कहा गया है कि बृहद्रथ ने ग्रीको-बैक्ट्रियन राजा डेमीट्रियस की बेटी, बेरेनिके (पालि ग्रंथों में सुवर्णांकसी) से विवाह किया था।" पुराणों के अनुसार शतधन्वन के पश्चात बृहद्रथ राजा बना और उसने ७ वर्ष तक राज्य किया।